Il-Kummissjoni tilqa' l-ftehim politiku tal-lum mill-Parlament Ewropew u l-Istati Membri tal-UE dwar il-proposta tal-Kummissjoni dwar il-Fond Ewropew għall-Iżvilupp Reġjonali (FEŻR) u l-Fond ta' Koeżjoni (FK) għall-perjodu wara l-2020. Dan huwa r-raba' fajl relatat mal-politika ta' koeżjoni li n-negozjati tat-trilogu tiegħu huma konklużi, fl-istennija tal-approvazzjoni finali tat-testi legali mill-Plenarja tal-Parlament Ewropew u mill-Kunsill. Il-Kummissarju għall-Koeżjoni u r-Riformi, Elisa Ferreira, qalet: “Nilqa' l-ftehim politiku tal-lum dwar il-Fond Ewropew għall-Iżvilupp Reġjonali u l-Fond ta' Koeżjoni. Permezz ta' dan il-ftehim, l-Istati Membri u r-reġjuni jistgħu jsostnu żvilupp li huwa bbilanċjat fil-livell soċjali u territorjali tar-reġjuni tal-Ewropa filwaqt li fl-istess ħin itejjeb il-kwalità tal-ħajja taċ-ċittadini tagħna, speċjalment dawk li ġejjin minn żoni żvantaġġati jew marġinalizzati. Il-ftehim politiku jiddefinixxi l-azzjonijiet li jistgħu jiġu sostnuti u prijoritizzati fl-ambitu taż-żewġ fondi. L-għeluq tan-negozjati jippermetti l-finalizzazzjoni tal-programmi u li l-ħidma fuqhom tibda malajr, xi ħaġa li hija partikolarment importanti fil-kriżi ekonomika minħabba l-pandemija. Inħeġġeġ lill-awtoritajiet nazzjonali biex jinvolvu b'mod sħiħ lill-awtoritajiet reġjonali u lokali kif ukoll l-imsieħba ekonomiċi u soċjali f'din il-fażi fundamentali, li sseħħ kull seba' snin. Għandna l-opportunità prezzjuża li noħolqu ftehim wiesa' fost is-sħab kollha fit-triq lejn l-irkupru u r-reżiljenza tal-komunitajiet reġjonali tagħna fuq bażi mġedda u aktar solida.” B'baġit li jqarreb il-€234 biljun (fi prezzijiet tal-2018), ir-Regolament dwar il-Fond Ewropew għall-Iżvilupp Reġjonali u l-Fond ta' Koeżjoni jippermetti investimenti f'Ewropa aktar intelliġenti, aktar ekoloġika, konnessa aħjar u aktar soċjali, li tkun eqreb taċ-ċittadini tagħha. Din il-leġiżlazzjoni tippermetti lill-UE tirrispondi għall-isfidi attwali billi tagħti spinta lill-iżvilupp sostenibbli u lir-reżiljenza fir-reġjuni u fil-komunitajiet Ewropej. Il-fondi jsostnu b'mod partikolari l-investimenti fl-innovazzjoni u fl-intraprenditorija, fit-tranżizzjoni diġitali u ekoloġika, u fin-networks tat-trasport. Għandhom ukoll l-għan li ma jħallu lil ħadd lura bis-saħħa tal-mezzi finanzjarji disponibbli biex jingħata aċċess għal servizzi tas-saħħa, edukazzjonali u kulturali ta' kwalità, għall-integrazzjoni tal-immigranti u biex tiġi indirizzata l-esklużjoni soċjali. L-elementi ewlenin tal-kompromess tal-lum jinkludu: Il-passi li jmiss Wara l-ftehim politiku tal-10 ta' Novembru 2020 bejn il-Parlament Ewropew, l-Istati Membri tal-UE fil-Kunsill kif ukoll il-Kummissjoni dwar il-baġit fit-tul li jmiss tal-UE u NextGenerationEU, l-adozzjoni legali tar-Regolament tal-Qafas Finanzjarju Pluriennali (QFP), ir-Regolament dwar in-NextGenerationEU flimkien mal-emenda tad-Deċiżjoni dwar ir-Riżorsi Proprji issa huma meħtieġa b'mod urġenti. Ladarba jiġi adottat, il-baġit fit-tul tal-UE, flimkien mal-inizjattiva NextGenerationEU, li hija strument temporanju mfassal biex jiġi xprunat l-irkupru tal-Ewropa, se jkun l-akbar pakkett ta' stimolu li qatt ġie ffinanzjat permezz tal-baġit tal-UE. Total ta' EUR 1.8 triljun se jgħinu biex tinbena mill-ġdid l-Ewropa ta' wara l-coronavirus. Se tkun Ewropa aktar ekoloġika, aktar diġitali u aktar reżiljenti. Sfond Fid-29 ta' Mejju 2018, il-Kummissjoni Ewropea ppubblikat sett ta' proposti leġiżlattivi għall-politika ta' koeżjoni tal-UE għal wara l-2020, inkluża proposta għal Regolament dwar il-Fond Ewropew għall-Iżvilupp Reġjonali u l-Fond ta' Koeżjoni għall-perjodu wara l-2020. L-objettiv ewlieni tal-FEŻR huwa li jsaħħaħ il-koeżjoni ekonomika, soċjali u territorjali fl-Unjoni Ewropea billi jikkoreġi l-iżbilanċi bejn ir-reġjuni tagħha. Il-FK għandu l-għan li jikkontribwixxi għal proġetti fil-qasam tal-ambjent u n-networks trans-Ewropej. Għal Aktar Informazzjoni Il-Fond Ewropew għall-Iżvilupp Reġjonali u l-Fond ta' Koeżjoni Azzjoni tal-Politika ta' koeżjoni tal-UE kontra l-coronavirus Il-Pjattaforma tad-Data Miftuħa dwar il-Koeżjoni u d-dashboard tal-COVID-19 Pjan ta' rkupru Baġit fit-tul tal-UE 2021–2027 u NextGenerationEU